Predkladacia správa

Podpredseda vlády SR pre európske záležitosti, ľudské práva a menšiny predkladá materiál s názvom Dodatok k Akčnému plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 –2005 – aktualizácia aktivít na rok 2005 (ďalej len Dodatok k Akčnému plánu na rok 2005). Materiál sa predkladá na rokovanie vlády SR súčasne s Priebežnou správou o plnení Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005 (ďalej len „Akčný plán“).

Cieľom Dodatku k Akčnému plánu na rok 2005 je zabezpečiť pokračovanie aktivít Akčného plánu v roku 2005 s náležitým finančným zabezpečením.
Štruktúra Dodatku k Akčnému plánu na rok 2005 kopíruje rozdelenie úloh v Akčnom pláne na rok 2004–2005. Návrhy aktivít poskytli Ministerstvo kultúry SR, Ministerstvo obrany SR, Ministerstvo práce, sociálnych vecí a rodiny SR, Ministerstvo spravodlivosti SR, Ministerstvo školstva SR, Ministerstvo vnútra SR, Ministerstvo zdravotníctva SR, Ministerstvo zahraničných vecí SR, Ministerstvo financií SR, Justičná akadémia, Generálna prokuratúra SR, Úrad hraničnej a cudzineckej polície Prezídia Policajného zboru, Migračný úrad MV SR, Slovenská zdravotnícka univerzita, Združenie miest a obcí Slovenska, Úrad pre štátnu službu, Štátny pedagogický ústav a mimovládne organizácie, ktoré plánujú realizovať aktivity v rámci Akčného plánu v roku 2005. Aktivity obsiahnuté v Dodatku k Akčnému plánu na rok 2005 zároveň reagujú na časový posun uvoľnenia prostriedkov z rezervy vlády SR.

Akčný plán je jedinou aktivitou vlády SR zameranou na boj proti intolerancii a z tohto pohľadu je aj jedinou aktivitou, ktorou SR prezentuje na medzinárodnej úrovni riešenie otázok intolerancie a diskriminácie. Akčný plán reaguje na kritické situácie zavádzaním systémových riešení (napr. školenia zdravotníckeho personálu o informovanom súhlase v nadväznosti na obvinenia z údajných sterilizácií rómskych žien alebo vzdelávanie príslušníkov PZ SR v nadväznosti na nepokoje v osadách na východnom Slovensku začiatkom roka). Akčný plán je zároveň dôležitým preventívnym nástrojom na riešenie dôležitých otázok ako je efektívna implementácia antidiskriminačnej legislatívy či systémové riešenie postavenia migrantov na Slovensku v súlade s požiadavkami EÚ. Taktiež v bode 15 Záverečného stanoviska Výboru na odstránenie rasovej diskriminácie k posúdeniu správy predloženej Slovenskou republikou podľa článku 9 Medzinárodného dohovoru o odstránení všetkých foriem rasovej diskriminácie, „výbor odporúča, aby SR zohľadnila relevantné časti deklarácie a akčného programu z Durbanu pri začleňovaní dohovoru do svojho vnútroštátneho právneho poriadku, najmä pokiaľ ide o články 2 až 7 dohovoru, a aby do svojej ďalšej periodickej správy zaradila informácie o ďalších akčných plánoch alebo iných opatreniach, ktoré prijala s cieľom implementovať deklaráciu a akčný program z Durbanu na národnej úrovni.“ (uznesenie vlády SR č. 87 zo dňa 2. 2. 2005 k Správe o priebehu a výsledkoch prezentácie Štvrtej a piatej periodickej správy Slovenskej republiky o implementácii Medzinárodného dohovoru o odstránení všetkých foriem rasovej diskriminácie pre Výborom OSN na odstránenie rasovej diskriminácie).
Akčný plán na obdobie rokov 2004-2005 je už tretím akčným plánom od roku 2000. Pomáha tak vytvárať v rámci jednotlivých rezortov systematickú a trvalú pozornosť problematike dodržiavania ľudských práv a predchádzania diskriminácii. Skúsenosti mimovládnych organizácií sú optimálnym zdrojom informácií, východiskom pre systematické vzdelávanie príslušníkov profesionálnych skupín, ale aj pre prijímanie korigovaných opatrení verejnej správy v príslušných oblastiach. Na základe dobrých skúseností chcú rezorty s mimovládnymi organizáciami i naďalej spolupracovať. Preto sa navrhuje túto systematickosť udržať, rozvíjať úspešné aktivity, prípadne s aktuálnymi témami, využívať skúsenosti a poučenie z nedostatkov a chýb, ktoré sa doposiaľ vyskytli.

Financovanie aktivít v zmysle Dodatku k Akčnému plánu na rok 2005 je zabezpečené z rozpočtov jednotlivých rezortov a zároveň sumou 3.586.400 Sk uvoľnenou z rezervy vlády SR na základe Návrhu na vyčlenenie prostriedkov z rozpočtovej rezervy vlády na doplnenie jednotiek Hasičského a záchranného zboru špeciálnou hasiacou technikou, personálne posilnenie Univerzitnej knižnice v Bratislave, aktivity v zmysle Dodatku k Akčnému plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005, zvýšenie odmeňovania zamestnancov Kancelárie Súdnej rady SR, ktorý na rokovanie vlády dňa 14.9.2005 predkladá podpredseda vlády a minister financií SR. 

Keďže financovanie aktivít v zmysle Dodatku k Akčnému plánu na rok 2005 je riešené v rámci rozpočtov jednotlivých rezortov a návrhom na uvoľnenie prostriedkov z rezervy vlády SR predkladaným podpredsedom vlády a ministrom financií, predložený materiál nemá  dopad na štátny rozpočet. Predložený materiál zároveň nemá  environmentálny vplyv, vplyv na zamestnanosť ani na podnikateľské prostredie.
Materiál sa predkladá na rokovanie vlády SR bez rozporov.  Bol prerokovaný a s pripomienkou schválený na zasadaní Rady hospodárskeho a sociálneho partnerstva.